**Yksin vai yhdessä!**

Kaupunginvaltuuston kokouksessa syksyllä käytettiin puheenvuoroja, miksi kulttuuri- ja urheilutoimijat eivät tee riittävästi yhteistyötä. Tämä on yleisempi ongelma monien muidenkin toimijoiden keskuudessa, kuten yrityspalveluorganisaatioiden keskuudessa. Valtuuston puheenvuoroissa otettiin kantaa siihen, miksei tapahtumien järjestäjät toimi enemmän yhdessä. Tämä yhteistyön toimivuus on myös merkittävää seudun yritysten menestymisen kannalta. Yksi iso tapahtuma vuodessa, ei juurikaan kohenna yritysten tulosta, vaikka onkin hieno asia. Vähäinen yhteistyö on todellinen ongelma, johon on löydettävä ratkaisu. Yksi syy yhteisen tekemisen toimimattomuuteen saattaa olla oman organisaation autonomian suojelu. Ei haluta toisia mukaan omaan toimintaan, peläten toisen organisaation vaikutusvallan alle joutumista. Yhteistyön toimimattomuus johtaa yhteistyössä johtamisvajeeseen. Toiminnan jähmeyttä aiheuttavat tekijät saavat yliotteen verkostoyhteistyössä estäen yhteisen toimivuuden kehittymisen.

Yhdistysten ja muiden organisaatioiden muodostaman verkoston toimivuuden kannalta on tärkeää, että osapuolet ratkaisevat omassa organisaatioissaan johtamistoiminnot yhteistyöhön liittyen. Heillä on oltava selkeänä, miten yhteistyössä toimitaan. Halutaanko ottaa johtajan vai seuraajan rooli ja mitä se tarkoittaa omassa organisaatioissaan? Organisaatioiden on ratkaistava nopeasti yhteistyöhön liittyvät johtamiskysymykset, jotta verkoston osapuolet tunnistavat oman ja yhteisen edun muodostumisen, eikä yhteistyö jämähdä paikoilleen.

Verkostoituminen ei tapahdu itsestään, vaan se vaati verkostojohtamista. Verkostojohtamisella tarkoitan toimintaa, jolla verkostoyhteistyön osapuolet saavat asioita tapahtumaan samansuuntaisesti. Organisaatiossa ei välttämättä tunnistetta yhteistyön johtamisen tarpeellisuutta. Verkostojohtaminen eroaa organisaation johtamisesta, koska siitä puuttuu ns. käskytysvalta. Toimijoiden on ymmärrettävä tämä ero. Jotta verkostoon saadaan johtajuutta, tarvitaan hallinnallinen malli, joka voisi olla kaupungin elinkeinoyhtiön (Linnan Kehitys Oy) roolina. Tällä tarkoitan yhteisen toiminnan käynnistämistä, rakenteellisista asioista sopimista ja ristiriitojen ratkaisemista. Linnan Kehityksen rooli olisi tässä merkittävä ja sen olisikin hankittava verkostojohtamisen osaamista. Itse verkostotoiminnan johtaminen kuuluu verkoston jäsenille. Urheilu-ja kulttuuritoimijoilla on oma roolinsa seudun kehittämisessä. Meillä on runsaasti hyviä organisaatioita ja siellä osaavia henkilöitä kulttuurin ja urheilun parissa. Yhteistyötä helpottaa se, että ihmiset tuntevat toisensa, joka yhteistyössä on tärkeää. Toivonkin heidän panostamaan yhteistyön käytännön toiminnan kehittämiseen johtamisen avulla.

Jari Kattainen